b'\n_START_ARTICLE_\nVietnamesere i Norge\n_START_SECTION_\nBarnehjemsbarn\n_START_PARAGRAPH_\nUnder Vietnamkrigen ble det i 1968 og senere arrangert overflytting av et st\xc3\xb8rre antall foreldrel\xc3\xb8se barn fra katolske barnehjem i Saigon og omegn. Selv om man kan si at de kom som en \xc2\xabgruppe\xc2\xbb, skulle de ikke utgj\xc3\xb8re noe eget vietnamesisk fellesskap i Norge, idet de kom inn i norske familier rundt om i landet. "Barna" har egen forening og har et landsomfattende treff en gang i \xc3\xa5ret. I 2014 reiste mange av dem med ektefeller og barn p\xc3\xa5 en 14 dagers tur til Vietnam.\n_START_SECTION_\nFlukt fra Vietnam\n_START_PARAGRAPH_\nDe f\xc3\xb8rste b\xc3\xb8lgene av vietnamesiske flyktninger kom etter Vietnamkrigen i 1975, i form av b\xc3\xa5tflyktninger. Den f\xc3\xb8rste flyktningb\xc3\xb8lgen fra Vietnam kom rett etter Saigons fall, 30. april 1975. Norge var dog ikke direkte mottaker av mange av disse flyktningene, men tok i mot de st\xc3\xb8rste mengdene i tidsperioden 1978-1982. _NEWLINE_Etter at S\xc3\xb8r-Vietnam ble beseiret av kommunistene under Vietnamkrigen, ble mange av de som hadde st\xc3\xb8ttet den tidligere s\xc3\xb8rvietnamesiske regjeringen forfulgt. Spesielt nevneverdig var at om lag 1 million mennesker, flesteparten tidligere milit\xc3\xa6r- og politioffiserer, ble fengslet i s\xc3\xa5kalte \xc2\xabomskoleringsleire\xc2\xbb uten siktelse, eller \xc3\xa5 ha blitt stilt for retten. Omtrent 165\xc2\xa0000 av disse d\xc3\xb8de i leirene, og flere tusen ble mishandlet og torturert. Disse faktorene, i tillegg til mangel p\xc3\xa5 andre demokratiske rettigheter og fattigdom, bidro til at hundretusener tok til sj\xc3\xb8en i h\xc3\xa5p om \xc3\xa5 flykte fra landet i b\xc3\xa5t. Tallene er usikre, men det er ansl\xc3\xa5tt at over en million mennesker skal ha fors\xc3\xb8kt \xc3\xa5 flykte fra landet. B\xc3\xa5tene var ofte sm\xc3\xa5, overbefolket og usikre. P\xc3\xa5 havet d\xc3\xb8de mellom 50\xc2\xa0000 og 200\xc2\xa0000 vietnamesere, som f\xc3\xb8lge av drukning, dehydrering og sult. I tillegg ble flere av skipene angrepet av thailandske pirater, som plyndret, drepte, voldtok og kidnappet jenter og kvinner til tvangsprostitusjon. _NEWLINE_Selv n\xc3\xa5r b\xc3\xa5tene kom fram til destinasjonene, betydde det ikke at flyktningene var trygge. FNs h\xc3\xb8ykommiss\xc3\xa6r for flyktninger hadde opprinnelig f\xc3\xa5tt satt opp flyktningleirer i \xc3\x98st-Asia og S\xc3\xb8r\xc3\xb8st-Asia, men etterhvert som antallet p\xc3\xa5 vietnamesiske flyktninger i nabolandene \xc3\xb8kte, ble vertsnasjonene mer misforn\xc3\xb8yde med de store opphopende flyktningleirene. Ingen av disse landene aksepterte vietnameserne p\xc3\xa5 permanent basis, og de gav uttrykk for at de ikke \xc3\xb8nsket \xc3\xa5 ta inn flere flyktninger. Enkelte land lot etterhvert ikke lenger b\xc3\xa5tflyktningene f\xc3\xa5 midlertidig opphold. Singapore nektet \xc3\xa5 avlaste b\xc3\xa5ter med flyktninger som ikke hadde garanti for et annet sted \xc3\xa5 bo innen 90 dager, og Thailand og Malaysia hadde som rutine \xc3\xa5 taue b\xc3\xa5tene som kom mot deres kyst, ut p\xc3\xa5 havet igjen, der mange d\xc3\xb8de som en konsekvens._NEWLINE_De fleste flyktningene dro til USA, Canada, Australia og Frankrike. Noen av b\xc3\xa5tflyktningene ble plukket opp av norske skip utenfor Vietnams kyst, og valgte \xc3\xa5 komme til Norge etter \xc3\xa5 ha tilbrakt noen m\xc3\xa5neder i flyktningleir. De fleste kom til Norge som overf\xc3\xb8ringsflyktninger fra FNs h\xc3\xb8ykommiss\xc3\xa6r for flyktninger.\n_START_SECTION_\nSenere tid\n_START_PARAGRAPH_\nTallet p\xc3\xa5 registrerte innvandringer av vietnamesiske statsborgere sank dramatisk fra over 1000 personer i 1989-1990, ned til et bunniv\xc3\xa5 p\xc3\xa5 120 personer i \xc3\xa5ret i 1996. Etter \xc3\xa5rtusenskiftet steg tallet p\xc3\xa5 innvandringer noe til rundt 300 i \xc3\xa5ret. De siste \xc3\xa5rene har det v\xc3\xa6rt langt flere vietnamesiske kvinner enn menn som har kommet til Norge. Kvinnene ligger i aldersgruppen 20-29 \xc3\xa5r og denne \xc3\xb8kningen henger n\xc3\xb8ye sammen med det forholdsvis store antallet vietnamesiske menn som gifter seg med kvinner bosatt i Vietnam.\n_START_SECTION_\nUtdanning\n_START_PARAGRAPH_\nVietnamesisk kultur vektlegger utdanning, noe som kan bidra til \xc3\xa5 gi dem et forsprang sammenliknet med enkelte andre innvandrergrupper. De er ogs\xc3\xa5 blant de innvandrergruppene som har en forholdsvis lang botid i Norge._NEWLINE_En NOVA-rapport fra 2012 viste at vietnamesere hadde samme karaktersnitt ved utgangen av grunnskolen som majoritetselever. Omtrent 8 av 10 av elevene med vietnamesisk bakgrunn var f\xc3\xb8dt i Norge. _NEWLINE_Selv om det blant f\xc3\xb8rstegenerasjonsinnvandrerne i alderen 30-44 \xc3\xa5r er relativt lav utdannelse, tar f\xc3\xb8rstegenerasjonsinnvandrere i alderen 19-24 \xc3\xa5r, og etterkommerne, i mye st\xc3\xb8rre grad h\xc3\xb8yere utdannelse. En 2006 rapport viste at 88 prosent av vietnamesere fullf\xc3\xb8rer videreg\xc3\xa5ende skole, den samme andelen som etniske nordmenn. En karakterunders\xc3\xb8kelse utf\xc3\xb8rt i 2006 viste ogs\xc3\xa5 at n\xc3\xa5r de ti st\xc3\xb8rste ikke-vestlige innvandrergruppene ble rangert etter karakterer fra videreg\xc3\xa5ende skole, kom vietnameserne best ut med sammenliknbare karakterer som majoritetsbefolkningen._NEWLINE_En unders\xc3\xb8kelse fra 2006 viste at vietnamesere i Norge var den etniske gruppen med fjerde st\xc3\xb8rst andel som fullf\xc3\xb8rer en bachelorgrad (etter indere, kinesere og nordmenn), og den etniske gruppen med tredje st\xc3\xb8rst andel som fullf\xc3\xb8rer en mastergrad (etter iranere og kinesere). Det er s\xc3\xa6rlig ved h\xc3\xb8yere utdanning at vietnameserne gj\xc3\xb8r det bra, da det er 10 prosent st\xc3\xb8rre sannsynlighet for at personer med bakgrunn fra Vietnam fullf\xc3\xb8rer h\xc3\xb8yere utdanning enn personer med bakgrunn fra Norge.\n_START_SECTION_\n\xc3\x98konomi\n_START_PARAGRAPH_\nGjennomsnittlig yrkesinntekt var i 2004 p\xc3\xa5 kr 425 400 i gjennomsnitt for par (ektepar med og uten barn og samboere med felles barn) fra Vietnam. Par med vietnamesisk bakgrunn ligger en god del over gjennomsnittet som mottakere av arbeidsledighetstrygd, men langt under gjennomsnittet av alle innvandrere som mottakere av sosialhjelp. Gjennomsnittlig antall barn i alderen 0-17 \xc3\xa5r for disse parene var 1,6, noe lavere enn gjennomsnittet for alle innvandrere p\xc3\xa5 1,7._NEWLINE_60 prosent av vietnameserne var sysselsatt per 4 kvartal 2005. Dette er over en dobling fra 15 \xc3\xa5r tidligere, da vietnamesere kun hadde en sysselsetting p\xc3\xa5 under 30 prosent. Det er ventet at tallene for inntekt og sysselsetting vil bli forbedret ytterligere i framtiden da mange etterkommere tar en h\xc3\xb8yere utdannelse enn sine foreldre. For gruppen har det v\xc3\xa6rt en stadig \xc3\xb8kende sysselsetting og lavere ledighet gjennom hele 1990-tallet og p\xc3\xa5 2000-tallet.\n_START_SECTION_\nPolitikk\n_START_PARAGRAPH_\nVietnamesere i Norge er stort sett ikke aktive i landets politikk. I desember 2006 var det bare \xc3\xa9n vietnameser i et kommunestyre i Norge. Ved kommune- og fylkestingsvalget i 2003, var det bare 30 prosent valgdeltakelse blant nordmenn med innvandrerbakgrunn fra Vietnam. Det er en mye mindre andel enn ellers i befolkningen, og enn blant andre innvandrergrupper. Tall fra en rapport fra Statistisk sentralbyr\xc3\xa5 utgitt i 2007, rapporterte at vietnameserne var den eneste landgruppen med synkende valgdeltagelse ved alle stortingsvalgene SSB hadde tall for. Den samme trenden fantes ogs\xc3\xa5 for kommunevalget. Disse tallene er i sterk kontrast til midt p\xc3\xa5 1990-tallet da vietnameserne var en av de gruppene med h\xc3\xb8yest valgdeltakelse. Dette skiftet p\xc3\xa5 slutten av 1990-tallet og vietnameserne har siden v\xc3\xa6rt en av gruppene med lavest valgdeltakelse. Det har blitt pekt ut at det er viktig \xc3\xa5 skille mellom aldersgruppene. Mens eldre norsk-vietnamesere i aldersgruppen 40-59 \xc3\xa5r hadde en relativt h\xc3\xb8y valgdeltagelse p\xc3\xa5 51 prosent \xe2\x80\x93 sammenlignet med 44 prosent for ikke-vestlige innvandrergrupper i samme alder \xe2\x80\x93 er valgdeltagelsen blant yngre norsk-vietnamesere mye lavere, p\xc3\xa5 17 prosent (18-25 \xc3\xa5r) og 22 prosent (19-39 \xc3\xa5r). _NEWLINE_Professor i statsvitenskap, Tor Bj\xc3\xb8rklund, antydet en forklaring p\xc3\xa5 fenomenet med at mange av norsk-vietnameserne har bakgrunn som politisk flyktning. Han mente at det \xc3\xa5 v\xc3\xa6re politisk flyktning kan bidra til at man oppfatter politikk som noe konfliktfylt og vanskelig, som man derfor vil holde seg vekk fra. Men det kan ogs\xc3\xa5 f\xc3\xb8re til \xc3\xb8kt politisk deltakelse. Han mente dessuten at utdannelse er h\xc3\xb8yt prioritert i det norsk-vietnamesiske milj\xc3\xb8et, og at det bidrar til at man velger vekk politikken\n_START_SECTION_\nForhold til hjemlandet\n_START_PARAGRAPH_\nSom et resultat av at de fleste vietnamesere kom til Norge som politiske flyktninger eller som krigsflyktninger p\xc3\xa5 r\xc3\xb8mmen fra det kommunistiske Vietnam, er de vanligvis kritiske til den sittende vietnamesiske regjeringen. \xc3\x85 flykte fra landet ble sett p\xc3\xa5 som landsforr\xc3\xa6deri av den vietnamesiske regjeringen p\xc3\xa5 1970- og 1980-tallet. I det siste derimot, har trenden snudd, og regjeringen ser p\xc3\xa5 vietnameserne i utlandet som viktige brikker i landets raskt voksende \xc3\xb8konomi. De \xc3\xb8nsker at vietnamesere bosatt i utlandet bringer kapital og kunnskap l\xc3\xa6rt i Vesten til Vietnam. Regjeringen satte i gang tiltak for \xc3\xa5 gj\xc3\xb8re det lettere for vietnamesere bosatt i Vesten \xc3\xa5 drive forretningsvirksomhet i Vietnam. Til tross for dette, er det fortsatt noen som klager p\xc3\xa5 diskriminering fra offentlige tjenestemenn._NEWLINE_Vietnameserne i Norge er en av innvandrergruppene som oftest sender penger hjem til sine familier og slektninger i hjemlandet. Over 60 prosent av de som kom til Norge som voksne meldte at de regelmessig sender penger hjem til familier. Av vietnamesere f\xc3\xb8dt og/eller oppvokst i Norge, meldte 40 prosent at de regelmessig sendte penger til familier i Vietnam. Vietnamesere som kom til Norge som voksne sender mer og mer penger til hjemlandet jo lengre de har v\xc3\xa6rt i sitt nye land.\n_START_SECTION_\nEkteskapsm\xc3\xb8nster\n_START_PARAGRAPH_\nVietnamesere i Norge finner seg som oftest en ektepartner med samme landsbakgrunn. Menn har en st\xc3\xb8rre tendens enn kvinner til \xc3\xa5 gifte seg med personer bosatt i Vietnam. 55 prosent av norsk-vietnamesiske kvinner giftet seg med en person av utenlandsk \xe2\x80\x93 hovedsakelig vietnamesisk \xe2\x80\x93 bakgrunn, allerede bosatt i Norge, mens 35 prosent av mennene gjorde det samme. Hele 64 prosent av de vietnamesiske mennene giftet seg med en kvinne bosatt i utlandet, der det store flertallet av hustruene kom fra Vietnam. Det er forholdsvis mange flere kvinner enn menn som finner seg en ektefelle uten innvandrerbakgrunn (11 prosent mot 1 prosent). Ved inngangen til 2006 var det 1056 barn av en norskf\xc3\xb8dt og en vietnamesiskf\xc3\xb8dt forelder. Antallet og andelen av norsk-vietnamesere som henter ektefelle i utlandet er trolig synkende, da det hovedsakelig er f\xc3\xb8rstegenerasjonsinnvandrere som henter ektefelle i hjemlandet.\n_START_SECTION_\nUtfordringer\n_START_PARAGRAPH_\nSelv om de blir sett p\xc3\xa5 som en av de bedre integrerte ikke-vestlige innvandrergruppene i landet, gjenst\xc3\xa5r det fortsatt klare utfordringer for det vietnamesiske milj\xc3\xb8et i Norge. En rapport fra 2002, fortalte at 3,2 prosent av vietnamesere i Norge har blitt d\xc3\xb8mt for kriminalitet, sammenliknet med 1,35 prosent av etniske nordmenn. En sosialantropolog som studerte det vietnamesiske milj\xc3\xb8et i Norge mente \xc3\xa5 kunne se et \xc2\xabenten-eller\xc2\xbb-fenomen blant vietnameserne og sa at de som ikke lykkes i skolen faller ut og blir utsatt for kriminelle milj\xc3\xb8er. En bedre forst\xc3\xa5else mellom foreldrene og ungdommene som faller fra har blitt etterlyst. Relativt svake norskkunnskaper og d\xc3\xa5rlig ordforr\xc3\xa5d har ogs\xc3\xa5 blitt analysert som viktige gjenv\xc3\xa6rende utfordringer for det vietnamesiske milj\xc3\xb8et.\n_START_SECTION_\nPsykiske plager\n_START_PARAGRAPH_\nMange av vietnameserne, hovedsakelig f\xc3\xb8rstegenerasjonsinnvandrerne, har opplevd traumer under og etter vietnamkrigen. En unders\xc3\xb8kelse utgitt i 1999, utf\xc3\xb8rt p\xc3\xa5 148 uselekterte vietnamesiske flyktninger inntil tre \xc3\xa5r etter ankomst til Norge, fant ut at de i stor grad hadde v\xc3\xa6rt utsatt for krigsopplevelser._NEWLINE_62 prosent av de spurte hadde v\xc3\xa6rt vitne til bombing, branner, skyting, mens 48 prosent hadde sett mennesker blitt s\xc3\xa5ret eller drept. \xc3\x89n av fire hadde opplevd livstruende situasjoner eller var selv blitt skadet i krigen. \xc3\x89n av ti spurte hadde sittet i \xc2\xabomskoleringsleirer\xc2\xbb etter krigen. Disse omskoleringsleirene har av senere fanger blitt beskrevet som rene konsentrasjonsleirer. Fangene i leirene rapporterte om umenneskelige forhold i disse leirene hvor de satt p\xc3\xa5 ubestemt tid og var offer for ekstreme straffemetoder._NEWLINE_Traumene p\xc3\xa5virket flyktningenes psykiske helse negativt selv 7 \xc3\xa5r etter at krigen var avsluttet. Etter tre \xc3\xa5r i Norge, var det ingen endring p\xc3\xa5 symptombelastningen. \xc3\x89n av fire hadde en psykisk lidelse. Depresjon var den st\xc3\xb8rste diagnosegruppen, og 18 prosent hadde klinisk depresjon. Psykisk lidelse i Norge var knyttet opp mot tidligere traumer i Vietnam, i tillegg til fortsatt atskillelse fra n\xc3\xa6r familie og frav\xc3\xa6r av betroelsespartner under flukten fra landet. Hver tredje person rapporterte posttraumatiske plager, og \xc3\xa9n av ti fikk diagnosen posttraumatisk stresslidelse._NEWLINE_N\xc3\xa5r de samme b\xc3\xa5tflyktningene ble unders\xc3\xb8kt 22 \xc3\xa5r etter den f\xc3\xb8rste unders\xc3\xb8kelsen oppgav de fortsatt et h\xc3\xb8yere niv\xc3\xa5 av psykologisk stress enn norske voksne. Men selv med mer stress klarer de seg godt og de har h\xc3\xb8yere arbeidsdeltakelse enn nordmenn i samme alder. Den selvrapporterte psykiske helsen hos deres barn f\xc3\xb8dt i Norge er signifikant bedre enn hos deres norske jevnaldrende, if\xc3\xb8lge doktoravhandlingen fra Aina Basilier Vaage i 2010.'